Ceuta

Ceuta (IPA: [ˈθeuta]), in Marokko gespèldj en oetgespraoken es Sebta (سبتة), is aevenes de 300 kilomaeter wiejer oeastelik gelaengen autonoom stad Melilla 'n exklaaf van Spanje.

Ceuta ligk ane Naord-Afrikaanse kantj vanne Straot van Gibraltar, ane Middellandjse Zieë. Vreuger vool de stad ónger bestuur vanne Spaanse pervinsje Cádiz, saer 1995 is 't 'n Ciudad Autónoma, 'n autonoom stadsgewès binnen 't Spaans keuninkriek. Ceuta grens ane snel-greujendje Marokkaanse kusstad Fnideq. Marokko betrach Ceuta, de oeasteliker gelaenge vestingsstad Melilla en zeve ónbewóndje eilenj veure Naord-Afrikaanse kus, same de zoeageneumdje Plazas de soberanía, es bezatte Marokkaans gróndjgebied.

Ceuta is 'n vriehave. Es Spaans gróndjgebied is 't waal lid vanne Europese Unie, mer oetgezunjerdj vanne Europese belastingswètgaeving. Daodoor is Ceuta in trèk bie Spanjaarde, veural Andalusiërs, es bestumming veur daaguutjes. Jäörliks kómme nao sjatting ei miljoen toeriste nao Ceuta veur dao belastingvrie te winkele. De wichtigste winkelstraot van Ceuta is 'n lang aaneinsjakeling van winkele veur parfums, sigarette, alcohol en veural lektronica. 

De mieëderheid vanne bevölking is van Spaanse aafkóms, mer ouch 'n groeate minderheid van Marokkaanse aafkóms wóntj dao en anger klein minderheje, wie jude en hindoes, guuef 't ouch.

Vanoet Algeciras veurtj óngevieër eder oer 'ne snel vaerboeat in fieërtig menuut euvere Straot van Gibraltar nao Ceuta. Vanoet Málaga is vief kieër d'n daag 'n liendeens mitte helikopter.

Categorie:Aafhenkelike gebejer van Sjpanje
Categorie:Sjtaej in Afrikaans Sjpanje
Categorie:Exclave